In Suid-Afrika sal veelrassige-politiek altyd aan die orde van die dag bly – vir die alternatief is daar inderdaad bykans nie plek nie. Die rede is maar eenvoudig vanweë die rasse-verskeidenheid van die land en daarom sal dit, veral op die politieke front, altyd vervleg bly.
Intussen gaan die politiek sy gang en is dit waarskynlik beter vir die Afrikaner om hom binne die huidige politieke bestel, iewers te skaar waar hy sy invloed kan laat geld en vir homself kan beding. Om dit binne enge Afrikaner-geledere te wil doen, dien geen doel nie want sy getalle is te gering. Om dus binne die veel-rassigheid te funksioneer, is die enigste alternatief. Die Afrikaner kan vanweë sy vele bekwaamhede en ervaring ‘n groot rol hierbinne speel en vele deure vir hom oopmaak.